CELEX: E2020C0156
Language: mt
Date: 2020-12-16 00:00:00
Title: Deċiżjoni tal-Awtorità ta’ Sorveljanza tal-EFTA Nru 156/20/COL tas-16 ta’ Diċembru 2020 li tadotta Linji Gwida dwar ċerti miżuri ta’ għajnuna mill-Istat fil-kuntest tas-sistema għall-iskambju ta’ kwoti tal-emissjonijiet ta’ gassijiet serra għal wara l-2012 [2021/604]

15.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 130/1
               
            
         DEĊIŻJONI TAL-AWTORITÀ TA’ SORVELJANZA TAL-EFTA Nru 156/20/COL
         tas-16 ta’ Diċembru 2020
         li tadotta Linji Gwida dwar ċerti miżuri ta’ għajnuna mill-Istat fil-kuntest tas-sistema għall-iskambju ta’ kwoti tal-emissjonijiet ta’ gassijiet serra għal wara l-2012 [2021/604]
         L-AWTORITÀ TA’ SORVELJANZA TAL-EFTA (“ESA”),
         WARA li kkunsidrat:
         il-Ftehim dwar iż-Żona Ekonomika Ewropea (“il-Ftehim ŻEE”), b’mod partikolari l-Artikoli minn 61 sa 63 u l-Protokoll 26,
         il-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u Qorti tal-Ġustizzja (“il-Ftehim dwar is-Sorveljanza u l-Qorti”), b’mod partikolari l-Artikolu 24 u l-Artikolu 5(2)(b),
         BILLI:
         Skont l-Artikolu 24 tal-Ftehim dwar is-Sorveljanza u l-Qorti, l-ESA għandha ddaħħal fis-seħħ id-dispożizzjonijiet tal-Ftehim ŻEE li jikkonċernaw l-għajnuna mill-Istat.
         Skont l-Artikolu 5(2)(b) tal-Ftehim dwar is-Sorveljanza u l-Qorti, l-ESA għandha toħroġ avviżi jew Linji Gwida dwar kwistjonijiet indirizzati fil-Ftehim ŻEE, jekk dan il-Ftehim jew il-Ftehim dwar is-Sorveljanza u l-Qorti jipprevedu dan b’mod speċifiku jew jekk l-ESA tqis li jkun meħtieġ.
         Il-Linji Gwida tal-ESA dwar miżuri ta’ għajnuna mill-Istat fil-kuntest tas-sistema għall-iskambju ta’ kwoti tal-emissjonijiet ta’ gassijiet serra għal wara l-2012 huma applikabbli sal-31 ta’ Diċembru 2020 (1).
         Fil-21 ta’ Settembru 2020, il-Kummissjoni Ewropea (“il-Kummissjoni”) adottat il-Linji Gwida dwar ċerti miżuri ta’ għajnuna mill-Istat fil-kuntest tas-sistema għall-iskambju ta’ kwoti tal-emissjonijiet ta’ gassijiet serra għal wara l-2012 (“il-Linji Gwida”) (2). Il-Linji Gwida jistabbilixxu l-kundizzjonijiet li taħthom il-miżuri ta’ għajnuna speċifiċi previsti fl-Artikoli 10a(6) u 10b tad-Direttiva 2003/87/KE tal-Parlament Ewropew u tal-Kunsill (3) jistgħu jiġu ddikjarati kompatibbli.
         Il-Linji Gwida huma wkoll rilevanti għaż-Żona Ekonomika Ewropea (“iż-ŻEE”).
         Trid tiġi żgurata l-applikazzjoni uniformi tar-regoli taż-ŻEE dwar l-għajnuna mill-Istat fiż-ŻEE kollha kemm hi skont l-objettiv tal-omoġeneità stabbilit fl-Artikolu 1 tal-Ftehim ŻEE.
         Huwa xieraq li l-Linji Gwida applikabbli bħalissa tal-ESA jiġu sostitwiti b’Linji Gwida ġodda dwar ċerti miżuri ta’ għajnuna mill-Istat fil-kuntest tas-sistema għall-iskambju ta’ kwoti ta’ emissjonijiet ta’ gassijiet serra għal wara l-2021 u li jikkorrispondu ma’ dawk tal-Kummissjoni (4).
         Skont il-paragrafu II taħt l-intestatura “ĠENERALI” tal-Anness XV tal-Ftehim ŻEE, l-ESA, wara konsultazzjoni mal-Kummissjoni, għandha tadotta atti li jikkorrispondu ma’ dawk adottati mill-Kummissjoni Ewropea.
         WARA li kkonsultat mal-Kummissjoni Ewropea,
         WARA li kkonsultat mal-Istati tal-EFTA,
         ADOTTAT DIN ID-DEĊIŻJONI:
         
            Artikolu 1
            L-ESA qed tintroduċi “Linji Gwida ġodda dwar ċerti miżuri ta’ għajnuna mill-Istat fil-kuntest tas-sistema għall-iskambju ta’ kwoti ta’ emissjonijiet ta’ gassijiet serra għal wara l-2021”. Il-Linji Gwida l-ġodda huma annessi ma' din id-Deċiżjoni u jagħmlu parti integrali minnha.
         
         
            Artikolu 2
            Il-verżjoni Ingliża biss ta’ din id-Deċiżjoni hija awtentika.
         
         
            Deċiżjoni meħuda fi Brussell, fis-16 ta’ Diċembru 2020.
            
               Għall-Awtorità ta’ Sorveljanza tal-EFTA
            
            
               Bente ANGELL-HANSEN
               
                  Il-President
               
               
                  Membru tal-Kulleġġ Responsabbli
               
            
            
               Frank J. BÜCHEL
               
                  Membru tal-Kulleġġ
               
            
            
               Högni KRISTJÁNSSON
               
                  Membru tal-Kulleġġ
               
            
            
               Carsten ZATSCHLER
               
                  Kontrofirmatarju bħala Direttur,
               
               
                  Affarijiet Legali u Eżekuttivi
               
            
         
         
            (1)  ĠU L 296, 7.11.2013, p. 25.
         
            (2)  ĠU C 317, 25.9.2020, p. 5.
         
            (3)  Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva 96/61/KE (ĠU L 275, 25.10.2003, p. 32). Id-Direttiva ġiet inkorporata fil-Ftehim ŻEE fil-punt 21(a)(l) tal-Anness XX bid-Deċiżjoni tal-Kumitat Konġunt taż-ŻEE Nru 146/2007 (ĠU L 100, 10.4.2008, p. 92 u s-Suppliment taż-ŻEE Nru 19, 10.4.2008, p. 90).
         
            (4)  Nru tad-Dokument: 1166905.